पाकिस्तान से घुसपैठ की कोशिश को सुरक्षाबलों ने किया नाकाम, एक आंतकी ढेर, एके-47 और ग्रेनेड बरामद
घुसपैठ की कोशिश पाकिस्तान के ''बैट'' यानी बॉर्डर एक्शन टीम ने की थी। कुपवाड़ा के केरन सेक्टर में नए साल के मौके पर घुसपैठ की कोशिश हो रही थी।
श्रीनगर: लाइन ऑफ कंट्रोल पर पाकिस्तान की तरफ से घुसपैठ की एक बड़ी कोशिश नाकाम कर दी गई है। घुसपैठ की कोशिश पाकिस्तान के ''बैट'' यानी बॉर्डर एक्शन टीम ने की थी। कुपवाड़ा के केरन सेक्टर में नए साल के मौके पर घुसपैठ की कोशिश हो रही थी। सुरक्षा बलों की कार्रवाई में एक आतंकी मार गिराया गया। मारा गया आतंकी पाकिस्तानी है और उसका नाम मोहम्मद शाबिर मलिक है। शाबिर मलिक के पास से एके-47, सात ग्रेनेड बरामद हुए हैं।आतंकी के पास से पाकिस्तानी नोट और सिम कार्ड भी बरामद हुए हैं। भारतीय सेना ने पाकिस्तान की सेना को हॉटलाइन के जरिए संपर्क किया है और मारे गए आतंकी की डेड बॉडी ले जाने के लिए कहा है। भारत और पाकिस्तान के बीच पिछले कई महीनों से सीजफायर है। इसके बावजूद पाकिस्तान की बॉर्डर एक्शन टीम ने घुसपैठ की कोशिश की थी।जानकारी के अनुसार, दोनों देशों के DGMO के बीच बातचीत के बाद सीजफायर का पालन करने का निर्णय किया गया था, लेकिन इसका उल्लंघन करते हुए पठानी सूट और काली जैकेट में एक व्यक्ति पाकिस्तान से भारत में दाखिल होने का प्रयास कर रहा था। दोपहर करीब 3 बजे बॉर्डर एरिया में कुछ हलचल देखी गई और करीब 4 बजे पाया गया कि कुछ लोग किसी को भारत की सीमा में दाखिल करवाने का प्रयास कर रहे हैं। मौका पाते हुए भारतीय सुरक्षाबलों ने जवाब दिया और आतंकी को मौके पर ही ढेर कर दिया गया था।अनंतनाग में भी हुई थी मुठभेड़-इससे पहले, दक्षिण कश्मीर के अनंतनाग जिले के श्रीगुफवाड़ा इलाके में आतंकवादियों और सुरक्षा बलों के बीच मुठभेड़ में एक आतंकवादी मारा गया था। यह जानकारी अधिकारियों ने रविवार को दी थी। पुलिस ने कहा, 'एक अज्ञात आतंकवादी मारा गया और उसके पास से हथियार और गोला-बारूद सहित आपत्तिजनक सामग्री बरामद की गई थी।' पुलिस और सुरक्षा बलों की एक संयुक्त टीम ने विशेष जानकारी के आधार पर आतंकवादियों की मौजूदगी वाले इलाके को घेरकर तलाशी अभियान शुरू किया था।जैसे ही सुरक्षा बल आतंकवादियों की छिपी हुई जगह पर पहुंचे, तभी उन्होंने बचाव में गोलीबारी की थी। इसी के साथ दोनों के बीच मुठभेड़ शुरू हो गई थी। कश्मीर में शनिवार को आतंकियों और सुरक्षाबलों के बीच मुठभेड़ की तीन घटनाएं हुई थीं। इससे पहले शनिवार को पुलिस और सुरक्षा बलों ने अवंतीपोरा के त्राल इलाके में आतंकवाद विरोधी अभियान में दो आतंकवादियों को मौत के घाट उतार दिया, जबकि शोपियां में पुलिस और सुरक्षा बलों की मुठभेड़ में भी दो आतंकवादी भी मारे गए थे।